**DĖL ROKIŠKIO RAJONO SAVIVALDYBĖS TARYBOS 2017 M. VASARIO 24 D. SPRENDIMO NR. TS-23 „DĖL ROKIŠKIO RAJONO SAVIVALDYBĖS ŠVIETIMO ĮSTAIGŲ VADOVŲ DARBO APMOKĖJIMO SISTEMOS PATVIRTINIMO“ DALINIO PAKEITIMO**

2018 m. liepos 27 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 18 straipsnio 1 dalimi, Lietuvos Respublikos valstybės ir savivaldybių įstaigų darbuotojų darbo apmokėjimo įstatymo Nr. XIII-198 2, 3, 4, 7, 8, 14, 17 straipsnių ir 5 priedo pakeitimo įstatymu, Rokiškio rajono savivaldybės taryba n u s p r e n d ž i a:

1. Pakeisti Rokiškio rajono savivaldybės švietimo įstaigų vadovų darbo apmokėjimo sistemos, patvirtintos Rokiškio rajono savivaldybės tarybos 2017 m. vasario 24 d. sprendimu Nr. TS-23 „Dėl Rokiškio rajono savivaldybės švietimo įstaigų vadovų darbo apmokėjimo sistemos patvirtinimo“, 4, 7, 26 punktus ir juos išdėstyti taip:

„4. Švietimo įstaigų vadovų pareiginės algos pastovioji dalis nustatoma pagal šios sistemos priedą, atsižvelgiant į mokykloje ugdomų mokinių skaičių, pedagoginio darbo stažą ir veiklos sudėtingumą“;

„7. Įstaigos vadovo pareiginės algos pastovioji dalis sulygstama darbo sutartyje pagal šią sistemą. Pareiginės algos pastoviosios dalies koeficientas nustatomas iš naujo pasikeitus mokinių skaičiui, pedagoginiam darbo stažui, veiklos sudėtingumui ar nustačius, kad įstaigos vadovo pareiginė alga (pastovioji dalis kartu su kintamąja dalimi) viršija praėjusio ketvirčio įstaigos darbuotojų 5 vidutinius pareiginių algų (pastoviųjų dalių kartu su kintamosiomis dalimis) dydžius“;

„26. Šios sistemos 21 punktas įsigalioja 2018 m. rugsėjo 1 d.“.

2. Pripažinti netekusiais galios Rokiškio rajono savivaldybės švietimo įstaigų vadovų darbo apmokėjimo sistemos, patvirtintos Rokiškio rajono savivaldybės tarybos 2017 m. vasario 24 d. sprendimu Nr. TS-23 „Dėl Rokiškio rajono savivaldybės švietimo įstaigų vadovų darbo apmokėjimo sistemos patvirtinimo“, 5, 9 ir 25 punktus.

3. Pakeisti Rokiškio rajono savivaldybės švietimo įstaigų vadovų darbo apmokėjimo sistemos, patvirtintos Rokiškio rajono savivaldybės tarybos 2017 m. vasario 24 d. sprendimu Nr. TS-23 „Dėl Rokiškio rajono savivaldybės švietimo įstaigų vadovų darbo apmokėjimo sistemos patvirtinimo“, priedą „Rokiškio rajono savivaldybės švietimo įstaigų vadovų pareiginės algos pastoviosios dalies koeficientai“ ir jį išdėstyti taip:

,,Rokiškio rajono savivaldybės

švietimo įstaigų vadovų

darbo apmokėjimo sistemos

priedas

**MOKYKLŲ VADOVŲ PAREIGINĖS ALGOS PASTOVIOSIOS DALIES KOEFICIENTAI IR DARBO KRŪVIO SANDARA**

1. Mokyklų vadovų pareiginės algos pastoviosios dalies koeficientai:

|  |  |  |  |
| --- | --- | --- | --- |
| Mokinių skaičius | Pastoviosios dalies koeficientai (pareiginės algos baziniais dydžiais) | | |
| pedagoginio darbo stažas (metais) | | |
| iki 10 metų | nuo daugiau kaip 10 iki 15 | daugiau kaip 15 |
| iki 200 | 7,2–10,71 | 7,49–11,1 | 7,86–11,37 |
| 201–600 | 8,0–11,74 | 8,46–11,8 | 8,8–11,81 |
| 601 ir daugiau | 8,58–12,6 | 8,95–12,62 | 9,24–12,65 |

2. Pareiginės algos pastoviosios dalies koeficientai dėl veiklos sudėtingumo:

2.1. didinami 5–10 procentų:

2.1.1. ikimokyklinio ugdymo mokyklų ir bendrojo ugdymo mokyklų vadovams, išskyrus šio priedo 2.2.1 ir 2.2.2 papunkčiuose nurodytas mokyklas, atsakingiems už mokinių, turinčių specialiųjų ugdymosi poreikių, ugdymo organizavimą, jeigu šiose įstaigose ugdoma (mokoma) 10 ir daugiau mokinių, dėl įgimtų ar įgytų sutrikimų turinčių didelių ar labai didelių specialiųjų ugdymosi poreikių;

2.1.2. mokyklų vadovams, jeigu mokykloje ugdoma (mokoma) 10 ar daugiau užsieniečių ar Lietuvos Respublikos piliečių, atvykusių gyventi į Lietuvos Respubliką, nemokančių valstybinės kalbos, dvejus metus nuo mokinio mokymosi pagal bendrojo ugdymo programas pradžios Lietuvos Respublikoje;

2.2. didinami 5–20 procentų mokyklų vadovams:

2.2.1. dirbantiems mokyklose, skirtose mokiniams, dėl įgimtų ar įgytų sutrikimų turintiems didelių ar labai didelių specialiųjų ugdymosi poreikių, ar mokyklose, kurios turi padalinius, skirtus specialiųjų ugdymosi poreikių turintiems mokiniams, dėl įgimtų ar įgytų sutrikimų turintiems didelių ar labai didelių specialiųjų ugdymosi poreikių;

2.2.2. dirbantiems mokyklose, skirtose mokiniams, dėl nepalankių aplinkos veiksnių turintiems specialiųjų ugdymosi poreikių.

3. Jeigu mokyklos vadovo veikla atitinka du ir daugiau šio priedo 2 punkte nustatytų kriterijų, jo pareiginės algos pastoviosios dalies koeficientas didinamas ne daugiau kaip 25 procentais. Pareiginės algos pastoviosios dalies koeficientų didinimo dėl veiklos sudėtingumo kriterijai, nurodyti šio priedo 2 punkte, atsižvelgiant į veiklos sudėtingumo apimtį, detalizuojami darbo apmokėjimo sistemoje.

4. Bendrojo ugdymo ir ikimokyklinio ugdymo mokyklų vadovų pareiginės algos pastoviosios dalies koeficientai nustatomi atsižvelgiant į mokinių skaičių einamųjų metų rugsėjo 1 dieną, išskyrus mokyklas, skirtas mokiniams, dėl įgimtų ar įgytų sutrikimų (elgesio ir emocijų ar sveikatos problemų) turintiems didelių ar labai didelių specialiųjų ugdymosi poreikių, ligoninių mokyklų vadovų – pagal vidutinį metinį mokinių skaičių; neformaliojo vaikų švietimo mokyklų vadovų – atsižvelgiant į mokinių skaičių einamųjų metų spalio 1 dieną. Bendrabučiuose gyvenantys mokiniai į bendrą mokinių skaičių įskaičiuojami taikant koeficientą 1,5. Vidutinis metinis mokinių skaičius apskaičiuojamas sudėjus praėjusių mokslo metų kiekvieno mėnesio vidutinį mokinių skaičių ir šią sumą padalijus iš to laikotarpio mėnesių, kuriais buvo mokinių, skaičiaus. Vidutinis mėnesinis mokinių skaičius apskaičiuojamas sudėjus kiekvieną dieną buvusių mokinių skaičių ir šį bendrą skaičių padalijus iš mėnesio dienų, kuriomis buvo mokinių, skaičiaus. Į mokinių skaičių įskaitomi tik tie mokiniai, kurie buvo mokomi.“

4. Pripažinti netekusiu galios Rokiškio rajono savivaldybės tarybos 2017 m. liepos 28 d. sprendimą Nr. TS-148 „Dėl Rokiškio rajono savivaldybės tarybos 2017 m. vasario 24 d. sprendimo Nr. TS-23 „Dėl Rokiškio rajono savivaldybės švietimo įstaigų vadovų darbo apmokėjimo sistemos patvirtinimo“ dalinio pakeitimo“.

5. Šis sprendimas įsigalioja 2018 m. rugsėjo 1 d.

Sprendimas per vieną mėnesį gali būti skundžiamas Regionų apygardos administracinio teismo Panevėžio rūmams (Respublikos g. 62, Panevėžys) Lietuvos Respublikos administracinių bylų teisenos įstatymo nustatyta tvarka.

Savivaldybės meras Antanas Vagonis

Rita Elmonienė

Rokiškio rajono savivaldybės tarybai

**TEIKIAMO SPRENDIMO PROJEKTO „DĖL ROKIŠKIO RAJONO SAVIVALDYBĖS TARYBOS 2017 M. VASARIO 24 D. SPRENDIMO NR. TS-23 „DĖL ROKIŠKIO RAJONO SAVIVALDYBĖS ŠVIETIMO ĮSTAIGŲ VADOVŲ DARBO APMOKĖJIMO SISTEMOS PATVIRTINIMO“ DALINIO PAKEITIMO“**

**AIŠKINAMASIS RAŠTAS**

**Parengto sprendimo projekto tikslai ir uždaviniai.**

Sprendimo projekto tikslas – pakeisti Rokiškio rajono savivaldybės švietimo įstaigų vadovų darbo apmokėjimo sistemą (toliau – sistema), patvirtintą Rokiškio rajono savivaldybės tarybos 2017 m. vasario 24 d. sprendimu Nr. TS-23, kadangi 2018 m. rugsėjo 1 d. įsigalioja Lietuvos Respublikos valstybės ir savivaldybių įstaigų darbuotojų darbo apmokėjimo įstatymo Nr. XIII-198 2, 3, 4, 7, 8, 14, 17 straipsnių ir 5 priedo pakeitimo įstatymas.

**Šiuo metu esantis teisinis reglamentavimas.**

Lietuvos Respublikos vietos savivaldos įstatymas, Rokiškio rajono savivaldybės tarybos reglamentas, Lietuvos Respublikos valstybės ir savivaldybių įstaigų darbuotojų darbo apmokėjimo įstatymas, Rokiškio rajono savivaldybės švietimo įstaigų vadovų darbo apmokėjimo sistema, patvirtinta Rokiškio rajono savivaldybės tarybos 2017 m. vasario 24 d. sprendimu Nr. TS-23.

**Sprendimo projekto esmė.**

2018 m. rugsėjo 1 d. įsigalioja Lietuvos Respublikos valstybės ir savivaldybių įstaigų darbuotojų darbo apmokėjimo įstatymo Nr. XIII-198 2, 3, 4, 7, 8, 14, 17 straipsnių ir 5 priedo pakeitimo įstatymas, todėl keičiama sprendimo projekte: sistemos 4, 7 ir 26 punktai – tikslinamos punktų formuluotės (4 p. – nustatant koeficientą nebeatsižvelgiama į vadybinę kvalifikacinę kategoriją, o taip pat į įstaigos vadovo darbo krūvį, atsakomybės lygį, papildomų įgūdžių ar svarbių einamoms pareigoms žinių turėjimą; 5 p. – įrašoma „kad įstaigos vadovo pareiginė alga (pastovioji dalis kartu su kintamąja dalimi) viršija praėjusio ketvirčio įstaigos darbuotojų 5 vidutinius pareiginių algų (pastoviųjų dalių kartu su kintamosiomis dalimis) dydžius“; 26 p. – keičiama įsigaliojimo data); pripažįstama netekusiais galios sistemos 5, 9 ir 25 punktus, nes nebeaktualūs; sistemos priedas išdėstomas nauja redakcija (visų švietimo įstaigų vadovams koeficientai nustatomi atsižvelgiant į mokykloje ugdomų mokinių skaičių, pedagoginio darbo stažą ir veiklos sudėtingumą, ankstesniame priede buvo nustatyti koeficientai atsižvelgiant dar ir į įstaigos tipą bei vadybinę kvalifikacinę kategoriją).

**Galimos pasekmės, priėmus siūlomą tarybos sprendimo projektą:**

**teigiamos** – teisės aktų vykdymas,

**neigiamos** – nenumatyta.

**Kokia sprendimo nauda Rokiškio rajono gyventojams.**

Švietimo įstaigų vadovams darbo apmokėjimas reglamentuotas galiojančiais teisės aktais.

**Finansavimo šaltiniai ir lėšų poreikis**.

Mokinio (klasės) krepšelio ir savivaldybės biudžeto lėšos.

**Suderinamumas su Lietuvos Respublikos galiojančiais teisės norminiais aktais.**

Projektas neprieštarauja galiojantiems teisės aktams.

**Antikorupcinis vertinimas**.

Teisės akte nenumatoma reguliuoti visuomeninių santykių, susijusių su LR korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Švietimo skyriaus vedėjo pavaduotoja Rita Elmonienė